REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/293-17

18. decembar 2017. godine

B e o g r a d

ZAPISNIK 36. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 15. DECEMBRA 2017. GODINE

Sednica je počela u 10,00 časova.

Sednica je, u skladu sačlanom 44. stav 4. Poslovnika Narodne skupštine, održana zajedno sa Odborom za evropske integracije.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mijatović, Momo Čolaković, Vojislav Vujić, Saša Radulović, Goran Ćirić, Milan Lapčević i Zoltan Pek,.

Sednici je prisustvovao zamenik člana Đorđe Milićević (zamenik Dušana Bajatovića).

Sednici nisu prisustvovali članovi Odbora Zoran Krasić i Milorad Mirčić, niti njihovi zamenici.

Sednici su prisustvovali: dr Dušan Vujović, ministar finansija, Jelena Stojović, državni sekretar, Verica Ignjatović, pomoćnik ministra, Ognjen Jandrić, iz Ministarstva finansija, i **Dijana Ilić** **Zogović,** iz Republičkog sekretarijata za javne politike.

Na predlog predsednika Odbor je, većinom glasova (10 „za“, četiri člana odbora nisu iskoristili svoje pravo da glasaju), utvrdio sledeći

D n e v n i r e d:

1. Predstavljanje Programa ekonomskih reformi 2018 – 2020. godine.

**Prva tačka dnevnog reda:** Predstavljanje Programa ekonomskih reformi 2018 – 2020. godine

Program ekonomskih reformi 2018-2020 predstavio je dr Dušan Vujović, ministar finansija.

Predsednica Odbora je ukazala da je sednica Odbora sazvana kao konsultativna sednica, da bi ministar finansija predstavio Program koji je još uvek u izradi, a sve sa ciljem da se čuju sugestije i predlozi narodnih poslanika.

U diskusiji su učestvovali članovi Odbora Saša Radulović, Goran Kovačević, Milan Lapčević, Momo Čolaković i Dejan Radenković, Elvira Kovač i Milimir Vujadinović, članovi Odbora za evropske integracije.

Goran Kovačević je pohvalio i podržao inicijativu da se odborima predstavi Program ekonomskih reformi, jer se na ovaj način stručno razgovara, bez primesa političkih rasprava. U Srbiji treba težiti da javni dug ne prelazi granicu od 60% BDP-a. Deficit bi trebalo da bude na nuli ili 0,5%, što bi nam omogućilo dugoročnu makroekonomsku stabilnost. Trebalo bi postepeno smanjivati prihodovnu stranu budžeta i omogućiti privredi da se razvija, čime bi poreski prihodi koji se vraćaju u budžet bili veći. Sugestije koje je G. Kovačević uputio ministru ticale su se bolje i operativnije saradnje među ministarstvima, potrebe da se vreme poreske kontrole jasno definiše, kao i potrebe da se uvede sistem po kome bi se programi subvencija u poljoprivredi prilagodili poljoprivrednicima u različitim regionima, tako da svi imaju koristi, a da se ta podsticajna sredstva upotrebe na najbolji mogući način.

Saša Radulović je protestvovao jer se nije unapred dostavila prezentacija koju je ministar danas predstavljao i smatra da je prezentacija bila isprazna, bez pravih rešenja, da ovo nije dobra diskusija o strukturnim reformama, jer reformi nema. Njegovo je mišljenje da treba definisati probleme na nivou cele države, a ne samo u državnoj administraciji, i onda razgovarati na koji način bi ti problemi mogli da se reše. Uputio je ministru pitanje zbog čega ne iznosi da Srbija ima najmanji privredni rast u regionu. Istakao je da su glavni problemi u Srbiji ogromna siva ekonomija koja bi mogla da se smanji poreskim rasterećenjima privrede, zatim ogromni gubici velikih javnih preduzeća, stranačko zapošljavanje, siromaštvo, sistemska korupcija, način na koji se privreda finansira. Na kraju izlaganja je zaključio da izvršna vlast svojim odnosom prema parlamentu pokazuje nepoštovanje prema narodnim poslanicima.

Milan Lapčević je istakao da bi sastanci ovog tipa trebalo da budu bar šest meseci ranije, tj. u vreme kada budžet počinje da se projektuje. U Srbiji postoji veliki broj strategija koje bi trebalo da budu osnov za projektovanje budžeta i treba postići dogovor oko sredstava koja bi se za te namene opredeljivala. Sugestija je da bi politika Vlade u narednom periodu trebala da se skoncetriše na rešavanje problema javnih preduzeća, na zatvaranje raznih agencija i komisija koje se bave istim ili sličnim poslovima, na ravnomeran regionalni razvoj, na podsticajnu poresku politiku i na reformu poreske uprave.

Momo Čolaković je pohvalio program reformi, ali je sugestija Vladi da te reforme idu brže uz očuvanje fiskalne stabilizacije, koja bi u narednom periodu trebalo da bude manje restriktivna, kao i da se više ulaže u industriju. Sugestija je i da ne treba zanemariti potrebe starijih građana, zbog čega je veoma bitno da se obezbede investicije u banje ili izgradnju nekog većeg gerontološkog centra za građane koji su navršili svoj radni vek.

Dejan Radenković je istakao značaj stabilnih i uravnoteženih javnih finansija i dao sugestiju za reformu poreske uprave, ukazujući da je potrebno obezbediti mnogo bolji položaj zaposlenih u poreskoj upravi, na činjenicu da poreski inspektori moraju da budu zaštićeni, da moraju da budu stručni i da im se mora omogućiti stalno stručno usavršavanje, kako bi mogli svoj posao da obavljaju kvalitetno.

Ministar finansija dr Dušan Vujović se zahvalio prisutnim narodnim poslanicima na upućenim sugestijama i potvrdio da će ovakvi konstruktivni sastanci biti održavani češće, jer je veoma značajno da izvršna vlast i narodni poslanici sarađuju u radu zbog dobrobiti svih građana.

Sednica je završena u 12,10 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić